মস্তিষ্ক আমাদের সবচেয়ে প্রিয় অঙ্গ। এই মগজেই আমরা আবেগময় প্রেম, স্নিগ্ধ ভালোবাসা ও কোমল সৌন্দর্য অনুভব করি। মস্তিষ্ক হলো সেই জায়গা যেখানে আমরা দোষবোধে আক্রান্ত হই, হয়ে পড়ি বিষণ্ণ কিংবা ফেটে পড়ি ক্রোধে। অজস্র স্নায়ুকোষের সংযোগে তৈরি মস্তিষ্কের কার্যপ্রক্রিয়া বেশ জটিল। অবশ্য গোটা মহাবিশ্বের একটা সাধারণ বৈশিষ্ট্য হচ্ছে জটিলতা। গ্যালাক্সি, ব্ল্যাকহোল কিংবা জীবকোষের মতো সব অসাধারণ জিনিসই এখানে অত্যন্ত জটিল, সুক্ষ্ণ ভাবে কাজ করবার জন্যে তৈরি। মস্তিষ্ক কিভাবে এসব চমৎকার সব সুক্ষ্ণ সুক্ষ্ণ কাজ সুনিপুনভাবে করে চলছে তা বিজ্ঞানীদের কাছে রহস্যময়। কিন্তু রহস্যময়ী রূপসী প্রকৃতির ঘোমটা উন্মোচন না করা পর্যন্ত বিজ্ঞানীরা বিরাম নেন না। মস্তিষ্কের রহস্য ভেদ করা একবিংশ শতাব্দীর চ্যালেঞ্জগুলোর মধ্যে একটি। তবে একটা জিনিস আমরা সন্দেহাতীত ভাবে জানি – আমাদের খুলির ভেতর তিনটি মস্তিষ্ক রয়েছে। গোড়ারটি সরীসৃপীয় মস্তিষ্ক, মাঝেরটি স্তন্যপায়ীদের। আর বাইরেরটি প্রইমেট-মস্তিষ্ক – যে প্রাইমেট মস্তিষ্কের পূর্ণ বিকাশ ঘটেছে মানুষের মধ্যে।